Universis presentes literas inspecturis frater Petrus, prior de Charitate, salutem in Domino. Noveritis quod ad honorem et gloriam Dei omnipotentis et beatissime virginis Marie, necnon ad laudem beati Joannis Baptiste, in festo nativitatis predicti beati Joannis Baptiste officium solemniter fiat, et missa etiam solemniter celebretur perpetuo, in ecclesia nostra de Charitate, prout in quinque festis solemnibus fieri consuevit, venerabili conventui nostro de Charitate damus et concedimus annui redditus sexaginta solidos Turonenses perpetuo percipiendos anno quolibet et habendos supra redditibus domus nostre de Mortua-aqua, ex nostra propria pecunia acquisitis. In cujus rei testimonium sigillum nostrum presentibus literis duximus apponendum. Datum in Charitate, tredecimo die mensis aprilis anno Domini millesimo trecentesimo tricesimo.